ועדת הכספים, כנסת 17, פרוטוקול מספר 635, 2007-12-31 10:20

שי חרמש: אני פותח את ישיבת ועדת הכספים בנושא צו הבלו על הדלק (פטור) (תיקון), התשס"ח-2007.

שי חרמש: הנושא הזה יותר מוכר מנושא היהלומים משום שההקלות בהיטלי הבלו חלות על רשימה של נושאים בתחומים שונים כאשר האחד לא קשור לשני אלא כל אחד עומד בפני עצמו אבל כולם מתנקזים בסופו של דבר להיטל על הסולר.

שי חרמש: אני מעונין לתת את החשיפה הראויה לכל נושא ונושא.

בועז סופר: הסדר הסולר מיושם מזה מספר שנים והלכה למעשה הוא קובע עיקרון שבו המס על הסולר יושווה בהדרגה עד לשנת 2009 למס על הבנזין מחד ומאידך מי שמשתמש שהוגדר ונקבע בהסכמות עם ועדת הכספים לפני כשנתיים וחצי-כמעט שלוש שנים, מקבל החזר על סמך דיווח שהוא מדווח אלינו.

בועז סופר: בזמנו הקמנו מערך דיווחים מאוד מסודר והעסק עובד מצוין.

בועז סופר: העוסקים מדווחים על מספר כלי הרכב שברשותם ואנחנו מוודאים שהם אכן רשומים כדת וכדין במשרד התחבורה או במשרד החקלאות.

בועז סופר: רק מי שיש לו טסט ויש לו רשיון בתוקף וכן הלאה, רק אז הוא יכול לקבל.

בועז סופר: כמובן שבדרך הזאת אנחנו גם משיגים את הבקרה המסוימת כי כמובן אדם לא יכול לבקש החזר על ליטר מסוים ללא הפקת הכנסה מתאימה במס הכנסה.

בועז סופר: בשנתיים האחרונות גילינו שנדרש להכניס כל מיני תיקונים וזאת מכל מיני סיבות.

בועז סופר: סיבה אחת היא בגין ציוד חקלאי, וכאן חבר הכנסת שי חרמש וחברת הכנסת אורית נוקד פנו וניסו לקדם את הנושא ואני שמח לסיים את הטיפול.

בועז סופר: חברי הכנסת אמרו שהכלים האלה או כלים מסוימים לא מקבלים החזר.

בועז סופר: כאשר ביררנו או חקרנו למה הם לא מקבלים החזר, התברר שזה מאוד פשוט – הם פשוט לא רשומים.

בועז סופר: כלומר, אם נחפש במרשמים של משרד החקלאות או במשרד התחבורה, לא גילינו להם זכר.

בועז סופר: הסדרנו את הנושא הזה אל מול משרד החקלאות ומשרד התחבורה, כך שהכלים יירשמו, הסדרנו את דרך הרישום ואז הם יקבלו.

בועז סופר: כלומר, מלכתחילה לא הייתה לנו שום כוונה לא לתת להם, אבל העניינים האלה יצרו מצב שהסדר הסולר פתאום גילה כל מיני בורות.

בועז סופר: .

בועז סופר: דרך אגב, זאת לא אשמה של חקלאי זה או חקלאי אחר אלא פשוט הנושא הזה לא היה מוסדר במשרדי הממשלה אבל הסדרנו את הנושא הזה.

שי חרמש: זאת אשמת שרי החקלאות לדורותיהם.

בועז סופר: זה לא קשור.

בועז סופר: זה לא קשור להכנסה אלא זה רישום של כלים חקלאיים.

בועז סופר: לא אמרתי שהעוסקים לא היו רשומים אלא שהכלים שלהם לא היו רשומים.

בועז סופר: לכן הסדרנו את הנושא הזה מול משרדי הממשלה הרלוונטיים והכלים האלה רשומים כדת וכדין.

קריאה: רטרואקטיבית מ-2007.

בועז סופר: נכון.

חיים אורון: רוב הכלים רשומים אבל יש אולי קומביין שלא היה רשום.

בועז סופר: קומביינים לא היו רשומים.

בועז סופר: למה זה לא היה רשום, אני לא יודע לענות, אבל אני לא חוקר במופלא ממני.

בועז סופר: אם כן, הסדרנו את הנושא.

שי חרמש: מאחר שאנחנו עוברים כאן מתחום לתחום והאחד לא שייך לשני, על כל קטע כזה אני אעצור ואם יש הערות, יש אפשרות להעיר אותן.

יעקב ליצמן: חשוב גם לשמוע את המשלחות, אם הן מתנגדות.

שי חרמש: המשלחות כאן ונשמע אותן.

שי חרמש: יש לי שתי שאלות לגבי הקטע של מספר 1.

שי חרמש: בכל הנושא של הכלים החקלאיים לא מופיעים לא גנרטורים לחממות ולא מנועים לקו-נועים.

בועז סופר: לגבי הגנרטורים אני אענה.

בועז סופר: לגבי השאלה השנייה, תסביר לי מה זה ואז אני אענה.

שי חרמש: יש היום מערכות השקיה עם מנועים.

שי חרמש: מדובר בקו נוסע.

בועז סופר: מלכתחילה אנחנו לא יכולים לייצר אפליה בין מקורות להפקת חשמל ולכן גנרטור שהוא מקור להפקת חשמל לא יכול לקבל מאתנו, כי אם ניתן לו, נצטרך לתת לכל משק החשמל באשר הוא.

בועז סופר: לכן אנחנו פשוט לא יכולים להתייחס לזה באופן פרטני.

בועז סופר: יתרה מזאת, בדיונים שהיו לנו לפני כך וכך שנים עם משרד החקלאות עולה שהשימוש בסולר לצורכי חימום בחממות הוא זניח ואני לא רוצה לומר אפסי.

בועז סופר: כלומר, המרב הוא המזוט ובמזוט בכלל לא נגענו בו.

אורית נוקד: אני רוצה לברך שהחיינו וקיימנו והגענו ליום הזה.

אורית נוקד: אני רוצה לשאול ולבקש.

אורית נוקד: מלשון הצו אני מבינה שהתחולה היא לגבי שנת 2007 ואני רוצה לשאול ולהעיר.

אורית נוקד: ידוע שההחלטה התקבלה לפני כשנתיים והוחלה כבר על שנת 2005.

אורית נוקד: מאחר שכפי שאמרת מדובר כאן בעצם באיזשהו פגם טכני שלא קשור בסופו של דבר למה שקורה עם המכונות החקלאיות, ואז האם לא היה מקום שזה יחול כמו שחל הצו הזה על כל הכלים האחרים?

אורית נוקד: כלומר, בשנת 2005.

אורית נוקד: זאת שאלה ראשונה וגם בקשה.

אורית נוקד: אולי אחר כך גם נצביע עליה.

אורית נוקד: נאמר לי – וכאן למען הרישום בפרוטוקול – שבצו עצמו אין מענה לחממות, ללולים ולמאגרי מים.

בועז סופר: אני אענה לעניין הרטרואקטיביות.

יעקב ליצמן: אני רוצה לשמוע את המשלחות אם הן מתנגדות ולאחר מכן אני אדבר.

שי חרמש: האם מישהו מתנקד לפרק החקלאי?

יעקב ליצמן: אתה כרגע מדבר רק על חקלאות?

שי חרמש: כן.

שי חרמש: נושא החקלאות יש הערות לקהל?

שי חרמש: אין.

דוד רותם: על החקלאות אין לי מה לומר, אבל אני רוצה לדבר באופן כללי.

דוד רותם: מכיוון שמתברר, לפי מה שאומר בועז סופר, שאת הדברים האלה בטעות לא הכניסו מלכתחילה כי לא היו דברים כאלה, אני חושב שצריך להחיל את הצו הזה מאותו תאריך שהוחלו הצווים הכלליים.

דוד רותם: זאת אומרת, כל אלה שנמצאים בגדר הצו הזה היו צריכים להיות מלכתחילה.

יעקב ליצמן: אם אדוני מתכוון לסעיף מיוחד, אני אשמח מאוד.

דוד רותם: אני מדבר על הכל כי אני חושב שזה נכון לגבי הכל.

יעקב ליצמן: בתנאי שזה היה חל גם קודם לכן.

דוד רותם: זה מה שאומר בועז סופר.

דוד רותם: הוא אומר שהיו מחילים את זה גם אז.

עתניאל שנלר: גם אני רוצה לברך שהחיינו משום שמדובר כאן על האוחז במגל והאוחז בספר.

עתניאל שנלר: כאשר אני רואה שכתוב כאן רכבים מוגנים המיועדים להסעת נוסעים, זה לא מדויק.

שי חרמש: לא, עוד לא הגענו לזה.

עתניאל שנלר: זה אותו סעיף.

עתניאל שנלר: אני לא רוצה לחלק את זה ולכן זה בא כאותו סעיף.

יעקב ליצמן: הוא צודק.

עתניאל שנלר: זה אותו סעיף ועל זה נצביע ביחד.

עתניאל שנלר: מדובר כאן בהסעת תלמידים.

עתניאל שנלר: אני רוצה לומר שמשום שב-1 בספטמבר 2005 התחילו הצווים האלה לחול, ובגלל טעות שלטונית החקלאים ומלמדי התורה הפסידו כאן הרבה כסף לא כדין, לכן מי שטעה ובגללו יש הפסד ממון, צריך להחזיר גם לחקלאים וגם להסעות התלמידים את הפער הזה.

עתניאל שנלר: לכן הצעתי היא לבקש שתהיה הסכמה מלאה מקיר אל קיר שמה-1 בספטמבר 2005, מועד תחילת הצווים האלה מלכתחילה, להחזיר למקום את מה שאבד.

אבשלום וילן: טכנית אי מבין ש-2005 כבר סגורה ברוב המקרים, אבל אי אפשר לעשות פשרה על 2006?

בועז סופר: אני אנסה לענות באופן כללי לגבי הרטרואקטיביות.

בועז סופר: אני עונה על כל ההסדר.

בועז סופר: אנחנו כאן ישבנו עם כמה וכמה גורמים.

בועז סופר: עם ארגון הפלחה, עם מועצת המובילים, עם חברי כנסת לעניין ההסעות של הרכב הממוגן ולא ישבנו עם גורם אחד.

בועז סופר: לכל אחד הייתה את הבעיה משלו.

בועז סופר: לא הכל זה רק טעויות טכניות אלא יש בקשות מהותיות שבאו ואמרו, בין אם מישהו חשב לפני ובין אם מישהו לא חשב לפני, למשל הדוגמה של רכב ממוגן ירי שמשרד התחבורה מגדיר אותו בצורה אחת.

בועז סופר: ידענו איך משרד התחבורה מגדיר אותו ולא נתנו לו.

בועז סופר: באה בקשה, הוצגה בפנינו, ישבנו גם עם אנשי אגף התקציבים וראינו שאין לזה מענה תקציבי.

בועז סופר: כלומר, יש כאן בדיקה מהותית של כל ההסדר מהתחלה ועד הסוף.

בועז סופר: נכון שחלק היה נפתר אם הרישום היה כדת וכדין, אבל אין כאן מצב שבשרירות לבנו לא נתנו למאן דהוא מה-1 בספטמבר.

בועז סופר: אני רוצה לומר שאנחנו לא עושים טובה לאף אחד.

בועז סופר: אנחנו עדיין חשים שאנחנו הולכים לפנים משורת הדין כאשר אנחנו עושים את זה מה-1 בינואר.

בועז סופר: אני לוקח אחריות על ה-1 בינואר כי אחרי שנאשר את המהות של התיקונים, אני לא רוצה לומר שלא אצה לנו הדרך אבל לא הצלחנו להגיע בקצב שאנחנו היינו רוצים ולכן אני לוקח על זה אחריות ואני אומר שמה שצריך לתת מה-1 בינואר, ניתן מה-1 בינואר כי אם הבטחנו במהלך חודש פברואר שזה יתוקן, ואני מגיע בדצמבר, לא יעלה על הדעת שבגלל שאני התמהמהתי, ולא משנה מה הסיבה, אני לא אתן.

בועז סופר: הייתי שמח לבקש שהתחולה תהיה מה-1 בינואר 2008 ועדיין אני אומר שאני לוקח רטרואקטיביות של שנה שלמה ואני עדיין מבקש לא להחיל את זה רטרואקטיבית מתחת לזה וזאת משתי סיבות: האחת, הנושא שאנחנו משתדלים ככל יכולנו לא לעשות דברים רטרואקטיבית.

בועז סופר: הדבר השני, כל שינוי שאנחנו עושים עכשיו משפיע גם על דוחות מס הכנסה.

בועז סופר: כל דוחות מס הכנסה ל-2005 סגורים מזמן, דוחות ל-2006 רובם סגורים ואנחנו לא רוצים עכשיו לפתוח את הנושא ואני מבקש להחיל את זה רטרואקטיבית רק שנה אחורה.

בועז סופר: הנושא הזה הוסכם עם כולם.

בועז סופר: הבהרנו ואמרנו שאנחנו לא יכולים להחיל מעבר, אבל התחייבנו על רטרואקטיביות מתחילת שנת המס.

בועז סופר: לדעתי יש פה הסכמה עם כל הגורמים הרלוונטיים.

ירון רייכמן: אנחנו מנהלים משא ומתן בנושא הזה מעל שנה וחצי.

ירון רייכמן: אני לא רואה שום סיבה שלא נחזיר את זה ל-2006.

בועז סופר: יכולתי לבוא היום ולומר ה-1 בינואר 2008 ואז בוועדה אתה היית מדבר, אבל מכיוון שהגענו להסכמה, זה לא הגון מה שאתה עושה.

ירון רייכמן: לא הגענו להסכמה.

בועז סופר: הגענו להסכמה.

ירון רייכמן: אתמול בערב ראיתי את הצו הזה פעם ראשונה.

ירון רייכמן: אנחנו כבר חודשים רצים לקבל את תיקון הצו.

ירון רייכמן: צריך לזכור שחלק גדול מהשימושים החקלאיים – לדעתי משהו כמו 50 אחוזים – אלה שימושים כלליים כאשר לגבי תעשייה בתוך הצו ניתן פתרון לשימושים כלליים.

ירון רייכמן: לתעשייה ניתן פתרון ויש סעיף שמודבר גם על מכונות בלי מספר רישוי שמקבלות החזרים.

ירון רייכמן: לגבי החקלאות זה לא ניתן ואני לא חושב שכרגע נפתור את הבעיה הזאת.

ירון רייכמן: אני לא רואה שום סיבה שלא ייתנו את זה מיום תחולת הו, מה-1 בספטמבר 2005.

ירון רייכמן: יעקב יודע שאנחנו מנהלים אתו משא ומתן מעל שנה וחצי בנושא.

ניסן סלומינסקי: מגיע לבועז יישר כוח על שגבר ההגיון על הבירוקרטיה ובאמת הסכמתם שגם לגבי הציוד החקלאי וגם לגבי רכבים ממוגני ירי, רק בגלל שהם שוקלים יותר כי הם ממוגני ירי, ומאחר שהם מעל 4.5 טון, הם לא קיבלו את ההחזר הזה.

ניסן סלומינסקי: סוף כל סוף הבינו שלמעשה הם עושים את אותו הדבר, הם מסיעים תלמידים, וזה שהם כבדים, זה כדי להציל נפשות.

ניסן סלומינסקי: יישר כוח על הסכמתכם.

ניסן סלומינסקי: מאחר שהסכמתם וזה צודק, אני חושב שבאמת כן צריך לעשות את זה ואני לא הייתי מתחיל מ-2005, אבל הייתי הולך על 1 בינואר 2006, כאשר כאן עדיין אין את סגירת הדוחות וכולי, ואם סגרו, תאמין לי שכל אחד בשמחה יפתח אותם ולא יקרה שום דבר, אבל מצד שני גם החקלאים וגם אותן חברות שמסיעות את התלמידים נמצאים בנזק גדול ובפגיעה כלכלית גדולה מאוד.

ניסן סלומינסקי: עכשיו גם אתם מסכימים שזה היה צודק והיו צריכים להחיל את זה גם עליהם.

ניסן סלומינסקי: אני לא יודע מה סוכם אתם, ואם סוכם אתם אחרת, זה לא ענייננו, אבל לאותן חברות שעוסקות בזה עבורן זו מסה אדירה ולאוצר זה אגורות.

ניסן סלומינסקי: מאחר שזה צודק ובאמת העיוות הזה תוקן, תתקן אותו כבר מה-1 בינואר 2006.

ניסן סלומינסקי: אני מוותר על שנת 2005, אבל שזה יהיה מה-1 בינואר 2006 כי אני חושב שכך צריך להיות וזה צודק.

ניסן סלומינסקי: אני מבקש מחבריי שנתלכד סביב זה כי לחברות עצמן ולחקלאים זה חשוב מאוד וזה בנפשם ואילו לאוצר זה לא ישנה.

שי חרמש: בינתיים שיניתי את דעתי ואני אציע שבועז סופר בכל זאת ירוץ על כל הצווים ונדבר על כולם.

יעקב ליצמן: לא.

יעקב ליצמן: אני רוצה לשנות את החישוב.

יעקב ליצמן: אני חושב שבועז צודק שרטרואקטיבית ל-2006 כבר סגור, אבל אני לא רואה שום עוול שב-2007 תרחיב את זה או תבטל את זה לגמרי בשנה אחת וההחזר יהיה מלא כך שיהיה פיצוי על 2006.

יצחק וקנין: מי אמר ש-2005 זה אותו אחד של 2006?

יצחק וקנין: אתה נותן פרס לאחד של 2006 פעמיים והשני לא מקבל כלום.

יעקב ליצמן: אני מדבר על הרכב הממוגן.

יעקב ליצמן: אתה אומר לבדך שאי אפשר לפתוח וכי הכסף לא מהווה בעיה.

יעקב ליצמן: אם כן, תן להם פיצוי כי הרי אתם אשמים בזה.

אבשלום וילן: למס הכנסה יש החזרים בגין שנים קודמות.

ניסן סלומינסקי: על 2006 אין שום בעיה.

יעקב ליצמן: הוא אומר שהכל סגור.

יעקב ליצמן: אגב, אני מבקש אדוני, אם אפשר, להצביע על כל סעיף וסעיף כי לפעמים יש סעיפים שאני ארצה להתייחס אליהם אחרת.

שי חרמש: ההצעה התקבלה.

יעקב ליצמן: ביררתי עם היועצת המשפטית ואנחנו יכולים לבקש למשוך.

חיים אורון: יש לי תכונה משונה שכאשר אומרים לי שזה עקרוני, אני רוצה לדעת כמה כסף עולה העיקרון.

חיים אורון: יש לי הרגשה שהסכום הוא לא גדול מאוד מצד אחד ולא ענק לצד השני ואז אני רוצה להפעיל עיקרון אחר.

חיים אורון: כאן עמדנו על הרגליים האחוריות אין סוף פעמים בנושא הרטרואקטיביות ואני מציע לכם, לכל חבריי, להיות מעט זהירים.

חיים אורון: נרוויח עכשיו פה פעם ומה נאמר בפעם הבאה?

חיים אורון: שלמישהו מאוד התחשק לעשות מס או כלל רטרואקטיבי ואנחנו נאמר בשום פנים ואופן לא.

חיים אורון: אגב, גם בשביל לתקן עוול ולא בשביל משהו אחר.

חיים אורון: אנחנו אומרים שלא תלך אחורנית ואני לא רוצה לומר את ההערה שחבר הכנסת וקנין העיר כאן.

חיים אורון: אני לא יודע אם כל מי שהיה מוגן ירי ב-2005 הוא גם ב-2006 וב-2007 או שיש אחד כן ואחד לא.

חיים אורון: הדבר המרכזי עליו נאבקו שנים כאן היה להכניס את המשתמשים בסולר, אלה שממש משתמשים בו למטרות האלה ושאין הצדקה להטיל עליהם את הקנס.

יעקב ליצמן: כדי להיטיב הלכנו רטרואקטיבית.

יעקב ליצמן: לגבי הגזרות אמרנו לא אחורנית אבל לגבי ההטבה, כן.

חיים אורון: מה למשל?

יעקב ליצמן: אני לא זוכר.

יעקב ליצמן: כדי להיטיב, הלכנו אחורנית.

חיים אורון: אני אומר שצריך לשקול את שני השיקולים, מה עוד שבועז סופר יאמר שהוא מושך ואז אנחנו נכנסים ל-2008.

חיים אורון: מה הסכום עליו אנחנו מדברים?

קריאה: שישה מיליון שקלים.

בועז סופר: תיקון נוסף נוגע להסכמה אליה הגענו עם מועצת המובילים.

בועז סופר: חברות המובילים פנו וטענו שהגבלנו את ההחזר לרכב כבד מעל 10 טון רק למי שיש רשיון מוביל.

בועז סופר: בקשתם הייתה שלא כל רכב כבד מעל 10 טון, נדרש לו רשיון מוביל ולפיכך התניה של זה וזה יוצר מצב שבו החמרנו עם מישהו שלא בטובתו.

בועז סופר: לכן אנחנו מבקשים לתקן את זה ורשיון מוביל יידרש רק ממי שעל פי חוק צריך רשיון מוביל ולא ממי שלא צריך כי אחרת הדרישה היא מיותרת.

בועז סופר: תיקון נוסף נוגע לחשבון חלקי.

בועז סופר: כמעט אין מפעלים שמייצרים כלי רכב או חלקי חילוף.

בועז סופר: מתברר שסולר נדרש כחומר גלם לייצור ולא לשימוש בכלי הרכב עצמם.

בועז סופר: במקרה הזה זה פשוט חומר גלם ולכן אנחנו מבקשים לאשר גם כאן.

בועז סופר: הקלה נוספת שאנחנו מבקשים לעשות זה בציוד הנדסי.

בועז סופר: במקום הודעה שנתית כפי שנדרש היום, יהיה אישור כשירות מאת מוסך מורשה על ידי משרד התחבורה.

בועז סופר: גם כאן הלכנו לקראת.

בועז סופר: הקלה נוספת נוגעת לאופן החישוב.

בועז סופר: עד היום מי שחרג מהתקרה החודשית ובחודש הבא לא חרג, ולצורך העניין ברמה השנתית לא חרג, לא יכול היה לקבל מאתנו כי הצו מנוסח כך שהוא לא יכול לקבל מעבר לתקרה החודשית.

בועז סופר: אנחנו רוצים להקל ולומר שהעובדה שהוא חרג מהתקרה החודשית אבל לא מהשנתית, אין בזה כדי למנוע ממנו לקבל באופן שנתי את ההחזר.

בועז סופר: לכן גם כאן הלכנו לקולה.

בועז סופר: נושא נוסף הוא נושא של אוניות.

בועז סופר: היום אוניות זרות רשאיות לקבל החזר.

בועז סופר: מתברר שאוניות מלחמה זרות אינן מקבלות החזר ולכן אנחנו מבקשים להשוות את מעמדן.

בועז סופר: אוניות של הצי השישי שמגיעות ועוגנות בחופי ישראל, משלמות את המס מלא.

יעקב ליצמן: רציתי שתראו את האבסורד ותראו למה אנחנו מצביעים.

יעקב ליצמן: לתת תרומה לממשלת ארצות-הברית שמביאה את הצי השישי לחיפה לכמה שעות.

ניסן סלומינסקי: לפרוטוקול הודעת שלרשות הפלשתינאית אין צי ימי.

בועז סופר: הקלה נוספת.

בועז סופר: התברר שיש חומר שנקרא נרם שזה בנזין בעל נקודת רתיחה מיוחדת.

בועז סופר: הוא לא משמש לכלי רכב אלא הוא משמש לצורך תעשיית הכימיה ותעשיית הצבעים.

בועז סופר: התברר שנפטא, לצורך ייצור אותו חומר גלם, לא הייתה פטורה עד היום ולכן אנחנו מבקשים להרחיב את זה.

בועז סופר: אין לנו בעיות אכיפה שם והגענו להסכמה עם התאחדות התעשיינים ועם המפעל.

בועז סופר: פטור בלא כלום כמובן אי אפשר, אז כמובן יש החמרה מסוימת שגם היא בהסכמה.

בועז סופר: השמן הממוחזר.

ערן יעקב: נכון להיום אנחנו נותנים הטבות לשמן ממוחזר.

ערן יעקב: יש כאלה שאוספים שמן ממוחזר, לוקחים אותו, מערבבים אותו עם 50 אחוזים סולר ויוצרים מזה שמן ממוחזר בתוספת 50 אחוזים סולר.

ערן יעקב: על ה-50 אחוזים סולר נתנו פטור מבלו כדי לקדם את המהלך הזה.

בועז סופר: כדי לעודד איסוף של שמן ממוחזר.

ערן יעקב: כדי לעודד איסוף.

יעקב ליצמן: עד מתי היה אמור להיות הפטור הזה?

ערן יעקב: הפטור הזה יימשך.

ערן יעקב: הוא קבוע.

בועז סופר: הוא קבוע.

בועז סופר: אנחנו רק מצמצמים מעט את התחולה שלו.

יעקב ליצמן: פטור חלקי.

יעקב ליצמן: יש כאן תערובת ועל החצי משאירים את הפטור.

ערן יעקב: היות שהייתה אפליה בין זה לבין התעשייה שמשלמת סולר מוזל כי היא מקבלת החזר כאשר בסך הכל המחיר הסופי שם הוא 68 אגורות, אנחנו מבקשים להשוות את הרכיב של הסולר בתוך התערובת הזאת כדי לעודד את השמן הממוחזר כי יש כמות מסוימת שאוספים אותה בארץ.

ערן יעקב: אנחנו מבקשים להשוות את זה לתעשייה.

ערן יעקב: בעקבות זה שראינו שכתוצאה מזה שההטבה היא מעבר ל-68 אגורות כמו שהיא בתעשייה, נעשה בזה שימוש למהילות.

יעקב ליצמן: מתי התחולה של זה?

ערן יעקב: מינואר 2009 וזאת כי ישבנו עם החברות וסיכמנו זאת.

יעקב ליצמן: אם זה ל-2009, למה אתם מביאים את זה עכשיו?

יעקב ליצמן: ממתי מביאים לכאן דברים שחלים בעוד שנה?

בועז סופר: חבר הכנסת ליצמן, אנחנו מצטערים, אבל לא נתנצל על העובדה שאנחנו מנסים להכניס פה ודאות ואנחנו גם לא נתנצל על העובדה אנחנו מגיעים להסדר ובא המפעל ואומר שהוא הבין שיש לנו בעיה אבל מבקש עוד שנה כדי להתאים את עצמו.

בועז סופר: לא נתנצל על זה.

בועז סופר: אני מבקש לעשות את זה שנה מראש.

בועז סופר: נושא של שמן ממוחזר, אנחנו רוצים לתת הטבת מס למי שמוכר מוצר שנקרא שמן ממוחזר שהוא תרכובת של שמן שנאסף, ממוחזר, כשמו כן הוא, וסולר נקי.

בועז סופר: כדי למנוע עיוותים לעומת סולר רגיל שמפעלי תעשייה ירכזו את זה או את זה, אנחנו מבקשים להשוות את זה.

בועז סופר: אנחנו מצמצמים את הפטור ולא מבטלים אותו.

בועז סופר: אנחנו עדיין נותנים תמריץ לאיסוף שמן ממוחזר.

בועז סופר: אנחנו עושים את זה בצורה שוויונית ואחידה.

בועז סופר: באנו בדברים עם המפעלים, הסברנו להם את הרציונאל ובכלל זה שהשמן הממוחזר, שלא בטובתם דרך אגב, משמש למהילות, הם הבינו, ביקשו שלא נעשה את הדברים במיידי ואנחנו מסכימים.

בועז סופר: זה בסדר גמור לבוא ולומר שנה מראש, כך שניתן יהיה לתכנן.

בועז סופר: אני לא רואה פסול בזה.

שי חרמש: חישובי חשבון הבלו הוא חלוקה סימטרית.

בועז סופר: אמרתי.

ששון חדד: ראינו קצת טעם לפגם בכך שאוניות מלחמה זרות מקבלות פטור ואוניות מלחמה שלנו לא מקבלות פטור.

חזקיה ישראל: לגבי השמן הממוחזר, אכן הגיעו להסכמה עם המפעלים הנוגעים בדבר.

חזקיה ישראל: אמרו שצריך לחשוב על העניין של איכות הסביבה ולכן יש לנו עניין במחזור.

מיכל אוגולניק: אני מצטרפת לידידי מהתאחדות התעשיינים, במיוחד שמדובר בתמריץ וצריך לאסוף שמנים מכל התעשייה ולהשיב אותם לשימוש נוסף בתעשייה.

מיכל אוגולניק: בשנת 2004 אנחנו התחלנו בפעילות ואתנו לא דיברו על מועד בו ייפסק, יקוצץ, יצומצם.

יעקב ליצמן: האם פנו אליכם בשנת 2004 כדי למחזר?

מיכל אוגולניק: זה עסק שאנחנו פיתחנו וראינו בו עסק כדאי.

מיכל אוגולניק: מכיוון שגם קיבלנו את התמריצים, היה כדאי לנו ללכת ולאסוף את כל השמנים של כל התעשייה, למחזר אותם ולהשתמש בהם.

חיים אורון: אני זוכר שלפני 30 שנים היו באים ילדים עם חביות והיו אוספים את השמן.

חיים אורון: היו אוספים את זה בכל המוסכים.

חיים אורון: זה עסק טוב וזה חשוב.

חיים אורון: יש לי הרגשה שגם ב-64 שקלים שמן ממוחזר, לא צריך לקבל גמ"ח.

תמי מונד: לעניין השמנים.

תמי מונד: אנחנו דווקא ערים מאוד לתופעה של המהילות ונפגעים ממנה מאוד.

תמי מונד: אני חושבת שהיה נכון אפילו לא לעשות את זה בשנת 2009 אלא לעשות את זה לפני כן.

תמי מונד: אני מבינה שהגיעו להסדר ואני לא רואה מקום גם מצד איכות הסביבה – ואיכות הסביבה, כבודה במקומה מונח, ואם צריך לתת לה איזושהי תמיכה, זה בסדר, אבל לא בדרך הזאת כי התופעה של המהילות כתוצאה מכך גורמת נזק הרבה יותר גדול.

ראובן ריבלין: האם איכות הסביבה פוגעת באיכות הסביבה על מנת לאפשר לנו לקדם את איכות הסביבה?

תמי מונד: לא.

חזקיה: שימוש בדלקים מהולים פוגע באיכות הסביבה.

חיים אורון: האינטרס העליון הוא לאסוף את השמנים כי כאשר שופכים שמנים אחרי שימוש בהם, זה נזק עד לאקוויפר.

חיים אורון: לכן נכון ששמן חדש יותר טוב משמן ישן, אבל שמן שנשפך בשדה או בוואדי, הוא קטסטרופה.

ראובן ריבלין: מה קורה עם השמן המהול כאשר הוא נגמר?

חיים אורון: אין.

חיים אורון: כל הזמן ממחזרים.

מיכל אוגולניק: חברת פז נלחמת בעניין המהילות יחד עם החברות האחרות.

מיכל אוגולניק: אנחנו כמובן לא מוכרים את התוצרת שלנו לחאפרים או לאנשים כאלה אלא אך ורק לגורמים תעשייתיים.

חיים אורון: חאפרים באים למוסכניק שנותן להם את זה והם עושים עם זה מה שהם עושים.

תמי מונד: לנושא ה-נרם, בדיון שהתקיים בשנת 2005 בועז סופר אמר – ויש לי כאן את הציטוט – שנושא תעשיית הדילולים וכולי הוא רע מאחר שזה היה לא רלוונטי.

תמי מונד: צריך להבין שכל נושא הפטורים הוא דבר שמנוצל לרעה, שיש מהילות ושצריך לשאוף לצמצם אותו ככל שניתן.

בועז סופר: הפטור קיים לבתי הזיקוק אבל הוא לא קיים ליצרן.

תמי מונד: בדיון הקודם אמרת במפורש שאתה כן משאיר את הפטור ל-נרם לעניין צמיגים ולעניין דבק ואתה מוריד את הפטור הכללי של נפטא שהיא כמובן זולה יותר.

תמי מונד: אמרת שאתם מורידים את מה שקשור לדילול צבעים וייצור טרפנטין, אין ייצור טרפנטין בישראל, דילול צבעים הוא אחד הסעיפים המאוד בעייתיים, פנתה אלינו חברת צבעים, הם לא משכו אפילו ליטר אחד וכולי וכולי.

בועז סופר: בחנו את המקרה הספציפי של מרם שמשמש לתעשיין הצבעים.

בועז סופר: דעתנו נוחה שאין פה תמריץ למהילות.

בועז סופר: הייתי רוצה לבטל את כל הפטורים, זה נחמד, אבל ברצון לבטל את כל הפטורים וברצון לאזן בין תמרוץ לתעשייה לבין חוסר רצון להטיל נטל עודף בגלל שפה זה ממוסה ובחוץ לארץ לא, אנחנו מנסים לאזן.

בועז סופר: במקרה הזה התיקון הוא מאוד נקודתי.

בועז סופר: זה לא שאין פטור ל-נרם.

בועז סופר: אני לא רואה סתירה וזה בסדר גמור לעשות בחינה של שנתיים ולומר שבחנו ותיקנו.

בועז סופר: אני מוכן אפילו יותר מזה, אם אתם חוששים, להגביל את זה לצורך העניין לשנה, נבחן עוד שנה ואם אין בעיה, נמשיך את זה כקבע.

תמי מונד: ההערה האחרונה היא לגבי סעיף 5 לגבי החלוקה שעכשיו לא תהיה חופשית.

תמי מונד: הפטורים מאפשרים לקבל את החשבון.

בועז סופר: הגשנו בג"ץ נגד זה ובג"ץ אמר את דברו.

תמי מונד: השאלה היא אם אפשר במישור השנתי לעשות בכל זאת איזושהי אינטגרציה שאולי גם תבחן במישור השנתי אם האדם בכלל שילם כסף עבור ההטבה הנוספת הזאת.

בועז סופר: את מבקשת שאני אהיה זרוע האכיפה הארוכה שלך.

תמי מונד: לא.

תמי מונד: אני חושבת שלא צריך להיות מצב שאדם יקבל חשבון על סכומים שהוא בכלל לא שילם.

בועז סופר: התנאי שהוא שילם.

בועז סופר: לצורך העניין, אם הוא לא שילם את הבלו, אנחנו יכולים למנוע את ההשבה שלו, אבל זה באמת עניין שלנו.

בועז סופר: אני לא רואה איך גוף עסקי קשור לזה.

יעקב ליצמן: אני מצטער שהיום אני חייב לחלוק על ידידי בועז.

יעקב ליצמן: אני מדבר על סעיף 6.

יעקב ליצמן: עצם הדבר שבאה רשות המסים ומנסה "לחטוף" הצבעה ל-2009, אומר דרשני.

יעקב ליצמן: יש טעם לפגם.

יעקב ליצמן: אנחנו בדרך כלל לא אוהבים לעשות דברים כאלו, חוץ ממקרים שהם חריגים שבחריגים, אבל המקרה הזה הוא לא החריג שבחריג.

יעקב ליצמן: יש מדיניות, יש מדיניות של הממשלה.

שי חרמש: בעיקרון הרעיון נראה לך?

יעקב ליצמן: לא.

שי חרמש: אם כן, העיקרון לא נראה לך ולא התאריך.

יעקב ליצמן: אני אומר שבגלל שיש תאריך, זה מוכיח שהם מבינים.

יעקב ליצמן: למה לא עושים את זה עכשיו?

יעקב ליצמן: הסעיף הזה, בגלל שמדברים על 2009, אומר דרשני.

יעקב ליצמן: לכן כפי שאמרתי בהתחלה, אני מבקש שהסעיף הזה, היות שהוא נוגע לשנת 2009, לקיים דיון מורחב ולא להצביע עליו היום אלא נדחה את ההצבעה על הסעיף הזה סמוך לספטמבר.

יעקב ליצמן: זה לא חייב להיות בחוק ההסדרים.

יעקב ליצמן: בספטמבר נראה מה המצב, נראה שנקבל דיווח לגבי מה שקורה עם החברות ואז נדון בסעיף הזה.

ניסן סלומינסקי: נשאלה שאלה לגבי אוניות של חיל הים הישראלי.

ניסן סלומינסקי: לכאורה נראה שנותנים לכל האוניות הזרות ולא לכל אוניות צה"ל, אלא אם כן זה מוסדר.

ראובן ריבלין: לוקחים את זה בחשבון בתקציב הביטחון.

ניסן סלומינסקי: שיאמר לי שזה נלקח בחשבון.

שי חרמש: בתקציב הביטחון נלקחות בחשבון גם העלויות האלה.

ניסן סלומינסקי: ראית כאן שהדעה של כמעט כל חברי הכנסת, אלה שהתבטאו, להחיל את זה לפחות מה-1 בינואר 2006.

ניסן סלומינסקי: היו כאלה שרצו עוד מאוגוסט 2005, אבל לפחות מה-1 בינואר 2006.

ניסן סלומינסקי: בקשתי היא שתסכים לכך כדי שזה יהיה בהסכמה.

ניסן סלומינסקי: לאוצר זה אומר סכום קטן אבל לאחרים זה סכום מכובד.

ניסן סלומינסקי: מבחינת התקדים, יש לנו כלל שאם מדובר בהטבות, אנחנו מסתכלים בעין יפה גם על רטרואקטיביות.

ניסן סלומינסקי: אם אלה גזרות, אנחנו מתנגדים מאוד אלא במקרים חריגים.

איריס ויינברגר: כמו שאמר חבר הכנסת אורון, הנושא של הרטרואקטיביות הוא נושא מאוד בעייתי.

איריס ויינברגר: הלכנו על תאריך של ה-1 בינואר 2007 ואני חייבת לומר שהיינו צריכים לבוא ולהסביר באופן מיוחד ומפורט למשרד המשפטים עד שאישר לנו ללכת רטרואקטיבית ל-1 בינואר 2007.

איריס ויינברגר: כל זה עשינו כי אנחנו באנו בדברים עם כל הגופים הרלוונטיים ומינואר 2007 הייתה כבר שקיפות שאנחנו באמת הולכים לתקן ובהתאם הם יכלו לנהל את עסקיהם.

איריס ויינברגר: עד שלא מתוקן חוק, אנחנו כפופים לאישור שלכם, אנחנו כפופים לשר האוצר.

איריס ויינברגר: זה שאנחנו כפקידי הבלו חושבים שצריך לתקן את זה, זה לא מספיק אלא אנחנו כפופים לאישורים אחרים.

איריס ויינברגר: לכן אין ודאות עד שאין חקיקה.

איריס ויינברגר: כאן הייתה ודאות שלפחות אנשי המקצוע מסכימים שמה-1 בינואר 2007 זה יהיה ומה-1 בינואר 2007 יכלו כולם לנהל את עסקיהם עם ידיעה שעוד מעט הולך להיות צו שיפטור, ובאמת אנחנו מצרים על כך שרק היום, לקראת 2008, באים עם הצו לכאן.

איריס ויינברגר: אני חושבת שבשנת 2006, כל אותן פניות לא יכלו להתנהל כאילו יש את הפטור כיוון שהוא עדיין לא אושר, ואמר את זה בועז.

איריס ויינברגר: לכן נראה לי שבכל זאת יש כאן איזושהי הליכה מאוד בעייתית לתת רטרואקטיביות כל כך ארוכה.

ניסן סלומינסקי: את באמת צריכה לקבל את אישור משרד המשפטים, אבל אנחנו חברי הכנסת מסתכלים על היושר וההגינות.

ניסן סלומינסקי: מבחינתנו הסיפור הוא שכבר מהתחלה היה צריך לתת להם את זה ועכשיו את אומרת שיש בעיות.

ניסן סלומינסקי: לך כמי שעובדת מול משרד המשפטים יש את הבעיות, אבל לנו אין.

ניסן סלומינסקי: אם אנחנו נחליט שזה יהיה מ-2006, זה יהיה מ-2006.

ניסן סלומינסקי: אנחנו צריכים להסתכל אם זה ישר, הגון וצודק, ואני חושב שבמקרה הזה זה ישר, הגון וצודק ואני חושב שכדאי כן לעשות זאת.

ניסן סלומינסקי: בועז, תצטרף אלינו בנושא.

ניסן סלומינסקי: כמו שאמרתי לך קודם, יש לך לב רחב.

ניסן סלומינסקי: לחברות האלה יש בעיה ואני מציע שנסגור על ה-1 בינואר 2006.

שי חרמש: יש שאלה של חבר הכנסת ליצמן שבועז סופר צריך לענות עליה והיא האם התקבלה פנייה מנשיא ארצות-הברית.

בועז סופר: לא התקבלה פנייה.

ניסן סלומינסקי: נמל חיפה איננו האופציה היחידה של הצי השישי.

ניסן סלומינסקי: יש שירותים שמקבלים ימאים בנמלים אחרים והם לא פחות טובים, וזה לא רק דלק.

יעקב ליצמן: שאלתי שאלה וזאת לא הייתה בדיחה.

יעקב ליצמן: אני שואל אם לא הייתה פנייה ממישהו, מדוע אנחנו מתנדבים לתת את זה.

יעקב ליצמן: שנית, אני שואל אם זה רק נוגע לצי ארצות-הברית או שיש עוד מישהו אחר.

בועז סופר: הבקשה הוגשה ואני לא רוצה לומר בצינורות לא פורמליים אלא למעשה הדינמיקה היא כזאת שכאשר מגיעה אוניה, הם פונים אלינו, מבקשים החזר, אבל אין לי מכתב רשמי להראות לך.

בועז סופר: תוך כדי עבודה עלה הנושא הזה שבעצם טעון תיקון.

שי חרמש: היות שהדיווחים הם דיווחים ארבע-חודשיים וללכת אחורה יש קצת קושי, אני מציע להחיל את ההסדר הזה מה-1 בספטמבר 2006, להרוויח את השליש האחרון בתוך שנת 2006.

יעקב ליצמן: אתה לא מפצל את הסעיפים?

שי חרמש: אתה רוצה לפצל?

שי חרמש: בסדר.

שי חרמש: לבקשתו של חבר הכנסת ליצמן אני מפצל.

שי חרמש: אנחנו נפעיל את זה מה-1 בספטמבר 2006.

שי חרמש: אני מצביע בנפרד על כל הפרק ומפריד ממנו – לבקשת חבר הכנסת ליצמן – את הפרק של השמן עליו נצביע בנפרד.

חיים אורון: תצביע קודם כל ההסתייגות.

שי חרמש: בסדר.

שי חרמש: מי בעד ההסתייגות של חבר הכנסת ליצמן לגבי הקדמת מועד מחזור השמן?

שי חרמש: ה צ ב ע ה ההסתייגות לא התקבלה מי בעד אישור הצו בכללותו עם התיקון של ה-1 בספטמבר 2006?

שי חרמש: ה צ ב ע ה אושר ברוב קולות חברי הכנסת אני מודה לכם.